ธปท.ยอมรับส่งออกแนวโน้มโตต่ำกว่าคาด
ธปท.รับแนวโน้มส่งออกปีนี้ลดลงมากกว่าคาด ระบุเป็นไปในทิศทางเดียวกับ พาณิชย์-คลัง แต่จะมีการปรับลดเป็นทางการอีกครั้งเดือนก.ย.
6 ส.ค. 2558

ธปท.รับแนวโน้มส่งออกปีนี้ลดลงมากกว่าคาด ระบุเป็นไปในทิศทางเดียวกับ พาณิชย์-คลัง แต่จะมีการปรับลดเป็นทางการอีกครั้งเดือนก.ย.
เมื่อวันที่ 6 ส.ค. นายจิรเทพ เสนีวงศ์ ณ อยุธยา โฆษกธนาคารแห่งประเทศไทย(ธปท.) กล่าวว่า ธปท. จะมีการปรับประมาณการณ์ส่งออกปีนี้ทั้งปีใหม่อีกครั้งในวันที่ 25 ก.ย.2558 อย่างไรก็ดี จากการที่กระทรวงพาณิชย์ปรับลดคาดการณ์การส่งออกของไทยในปี 58 เป็นติดลบ 3.0% จากเดิมที่คาดว่าจะเติบโตได้ 1.2% ธปท. คาดว่าทิศทางการปรับประมาณการทั้งปีน่าจะสอดคล้องกันกับกระทวงพาณิชย์ และกระทรวงการคลัง 
ทั้งนี้ ปัจจุบันธปท.คาดการณ์การเติบโตทางเศรษฐกิจ(จีดีพี)ปีนี้อยู่ที่ 3% ภายใต้การส่งออกทั้งปีติดลบ 1.5% ซึ่งแนวโน้มในขณะนี้ส่งออกน่าจะโตต่ำกว่าคาด และส่งผลให่จีดีพีมีแนวโน้มลดลงด้วย ส่วนประเด็นที่ทำให้ ธปท. อาจปรับประมาณมูลค่าการส่งออกลงมาเป็นเพราะการชะลอตัวของเศรษฐกิจโลกที่ฟื้นตัวช้ากว่าที่คาด โดยเฉพาะจีนที่เป็นตลาดส่งออกหลังซึ่งส่งกระทบทางตรงต่อไทย ทั้งยังส่งผลกระทบทางอ้อมผ่านการชะลอตัวของเศรษฐกิจอาเซียนที่มีจีนเป็นตลาดส่งออกหลักเช่นกัน 
นอกจากนี้ ราคาสินค้าโภคภัณฑ์ในตลาดโลกที่ปรับลดลงมากกว่าที่คาดยังมีส่วนให้ราคาส่งออกหดตัวเพิ่มขึ้นในปีนี้ รวมถึงส่งผลให้เศรษฐกิจในกลุ่มประเทศที่ส่งออกสินค้าโภคภัณฑ์อาทิ ตะวันออกกลาง ออสเตรเลีย และอาเซียนชะลอตัวเพิ่มเติมนอกเหนือไปจากปัจจัยการชะลอตัวของเศรษฐกิจจีน